PRILOG

Tehničke specifikacije za probir raka navedene u nastavku, koje ispunjavaju zahtjeve iz Preporuke, dodatno će se razraditi u europskim smjernicama s programima osiguravanja kvalitete. Države članice pozivaju se da procijene svoje nacionalne i regionalne mehanizme za upravljanje probirom raka kako bi se omogućila pravodobna i djelotvorna provedba svih novih ili ažuriranih europskih smjernica.

U Prilogu se uzima u obzir znanstveno mišljenje (1) Skupine glavnih znanstvenih savjetnika o poboljšanju probira raka diljem EU-a. U znanstvenom mišljenju predlaže se proširenje organiziranih programâ probira na rak pluća i prostate te na rak želuca u onim državama s najvećom incidencijom i stopom smrtnosti od raka želuca. Međutim, potrebni su dodatni dokazi stvarne djelotvornosti, troškovne učinkovitosti i izvedivosti određenih strategija probira.

Države članice pozivaju se da na temelju nepobitnih znanstvenih dokaza razmotre provedbu sljedećih probira raka, provodeći pritom procjene i donoseći odluke na nacionalnoj ili regionalnoj razini ovisno o teretu bolesti i dostupnim resursima u području zdravstvene zaštite, omjeru štete i koristi, troškovnoj učinkovitosti probira raka te iskustvima iz znanstvenih ispitivanja i pilot-projekata. U odnosu na osobe s povećanim rizikom od određenog raka države članice trebale bi razmotriti posebne programe s proširenim ciljnim populacijama i većim intenzitetom, uzimajući u obzir znanstvene dokaze i lokalni kontekst.

Rak dojke:

S obzirom na dokaze iznesene u europskim smjernicama (2), preporučuje se probir raka dojke za žene u dobi od 50 do 69 godina upotrebom mamografije. Predlaže se donja dobna granica od 45 godina i gornja dobna granica od 74 godine. Predlaže se upotreba digitalne tomosinteze dojke ili digitalne mamografije. Upotrebu magnetske rezonancije (MRI) treba razmotriti kada je to medicinski primjereno.

Rak vrata maternice:

Testirati na humani papiloma virus (HPV) primjenom isključivo klinički potvrđenih testova kao najpoželjnijih testova probira za žene u dobi od 30 do 65 godina s intervalom od pet ili više godina. Razmotriti prilagodbu dobi i intervala pojedinačnom riziku na temelju povijesti cijepljenja osoba protiv HPV-a te razmotriti mogućnost da se ženama, pogotovo osobama koje se ne odazivaju na pozive za probir, nude kompleti za samouzorkovanje.

Rak debelog crijeva:

Kvantitativni fekalni imunokemijski test (FIT) smatra se preferiranim testom probira za upućivanje osoba u dobi od 50 do 74 godine na kontrolnu kolonoskopiju. Kvantitativne informacije dobivene iz rezultata FIT-a mogu se upotrijebiti na temelju daljnjih istraživanja s ciljem provedbe strategija prilagođenih riziku, uz uvođenje pragova utvrđenih prema spolu, dobi i prijašnjim rezultatima testiranja. Endoskopija može biti osnovno sredstvo za provedbu kombiniranih strategija.

Rak pluća:

Uzimajući u obzir preliminarne dokaze koji idu u prilog probiru računalnom tomografijom niskim dozama zračenja i potrebu za postupnim pristupom, zemlje bi trebale ispitati izvedivost i djelotvornost tog programa, primjerice studijama o provedbi. Program bi trebao uključivati primarne i sekundarne preventivne pristupe, s prvotnim naglaskom na osobama s visokim rizikom. Posebnu pozornost trebalo bi posvetiti utvrđivanju profila visokog rizika i usmjeravanju na njih, počevši od teških pušača i bivših pušača koji su bili teški pušači, a države članice trebale bi dodatno istražiti kako doprijeti do ciljne skupine i pozvati je, s obzirom na to da ne postoje sustavni podaci (dokumentacija) o pušačkim navikama. Nadalje, pozornost bi trebalo posvetiti utvrđivanju drugih profila visokog rizika i usmjeravanju na njih.

Rak prostate:

Uzimajući u obzir preliminarne dokaze i brojne oportunističke probire koji su u tijeku, države bi trebale razmotriti postupno djelovanje, među ostalim pilot-projekte i daljnje istraživanje, pri ocjenjivanju izvedivosti i djelotvornosti provedbe organiziranih programa (3) kojima je cilj osigurati odgovarajuće upravljanje i kvalitetu na temelju provjere vrijednosti antigena specifičnog za prostatu (PSA) kod muškaraca i dodatne magnetne rezonancije (MR) kao kontrolnog testa.

Rak želuca:

U državama ili regijama unutar država s visokom incidencijom i smrtnošću od raka želuca trebalo bi razmotriti strategije za probir i liječenje usmjerene na bakteriju Helicobacter pylori, uključujući studije o provedbi. U probiru bi trebalo provesti i strategije za utvrđivanje identiteta i nadzora onih pacijenata koji imaju prekancerozne želučane lezije koje nisu povezane s infekcijom bakterijom Helicobacter pylori.

(1) Scientific opinion of the Group of Chief Scientific Advisors on improving cancer screening across the EU (Znanstveno mišljenje Skupine glavnih znanstvenih savjetnika o poboljšanju probira raka diljem EU-a): https://op.europa.eu/en/publication-detail/-/publication/519a9bf4-9f5b-11ec-83e1-01aa75ed71a1

(2) Europske smjernice o probiru i dijagnosticiranju raka dojke | ECIBC (europa.eu)

(3) cancer-screening-workshop-report-01.pdf (sapea.info)